140 land klare til å undertegne kvikksølvavtale
Norge har vært blant pådriverne for den såkalte Minamata-avtalen, som skal stanse bruken av en av de verste miljøgiftene i verden. - Dette er et stort gjennombrudd for norsk kjemikaliearbeid og en seier både for Norge og verden, sa Ellen Hambro, direktør for Klima- og forurensningsdirektoratet (Klif), da avtalen ble vedtatt i januar i år, ti år etter at Norge og Sveits tok initiativet. Avtalen skal undertegnes i Japan torsdag. I forkant av seremonien dro representantene onsdag til byen Minamata, som avtalen henter sitt navn fra, der en av de verste kvikksølvforurensingene i nyere tid fant sted. Over 2000 mennesker døde og titusenvis ble syke etter å ha spist fisk og skalldyr fra en bukt der en lokal fabrikk hadde dumpet kvikksølvavfall. Skandalen ble kjent allerede på 1950-tallet, men først 50 år senere erkjente japanske myndigheter saken. Minamata-avtalen lister opp en lang rekke produkter, blant dem kvikksølvtermometre, som skal være faset ut innen 2020. Før den tid, innen 15 år, skal all utvinning av kvikksølv ha opphørt.
Representanter for 140 land og territorier er i Japan for å undertegne en internasjonal avtale mot bruk av kvikksølv.